एक ही खसरा नंबर के दो टुकड़ों को अलग-अलग बता रहे अधिकारी
दीवार घेरकर कहा- मुक्तिधाम, कब्र को नकारकर बोले- घास जमीन
धरमपुरा में जहां शराब दुकान बनाने कब्र खोदी जा रही, उस जमीन का खसरा नंबर 51 है। यह पटवारी रिकार्ड में घास जमीन दर्ज है, लेकिन इसी जमीन के एक टुकड़े को घेरकर 2006-07 में खुद नगर पालिका (तब नगर पंचायत) ने मुक्तिधाम बनाया है। वहां शवदाह किया जाता है।
अब उसी खसरा नंबर के 0.093 हेक्टेयर टुकड़े को मुक्तिधाम मानने से इनकार किया जा रहा, जिसमें कबीर पंथी अंतिम संस्कार करते आ रहे हैं। यानी जिस टुकड़े को दीवार से घेरा गया, वह भी घास जमीन के नाम से दर्ज है। कब्र खोदकर शराब दुकान बनाने के लिए अफसरों ने सारी सीमा लांघ दी। जिस जमीन को सरकारी रिकार्ड में घास भूमि बताया जा रहा, उसी के एक टुकड़े को घेरकर मुक्तिधाम बनाया गया और अभी भी रिकार्ड में वह मुक्तिधाम के नाम से दर्ज नहीं है। ऐसे में मौका मुआयना करने गए अफसरों को कब्र दिखाई न देना कई सवाल खड़े कर रहा है। खुद एसडीएम पीएस ध्रुव कह रहे कि उन्होंने वहां कब्र नहीं देखी, जबकि समाज के लोगों का कहना है कि तकरीबन 60 सालों से वे वहां अंतिम संस्कार करते आ रहे हैं। डेढ़-दो माह पहले की ताजा कब्र होने के भी सबूत दिए गए। इसके बावजूद जिम्मेदार अफसर खामोश हैं।
खैरागढ़. दीवार के इस तरफ खुदाई, उस तरफ के टुकड़े को माना मुक्तिधाम।
न समाज से पूछा औन न जनप्रतिनिधियों की सुनी
बताया गया कि स्थल चयन से पहले प्रशासन ने न ही समाज के लोगों से पूछा और न ही जनप्रतिनिधियों से कोई राय ली। रिकार्ड देखा और दुकान तानने की परमिशन दे दी। पार्षद शिव रजक का कहना है कि आपत्ति दर्ज कराने के बावजूद सुनवाई नहीं हुई।
इधर कागजी कार्रवाई, उधर काम की स्पीड बढ़ाई
नगर पालिका उपाध्यक्ष रामाधार रजक के प्रस्ताव को लेकिन एसडीएम ने आबकारी अधिकारी को कागज फारवर्ड किया है और उधर काम की स्पीड बढ़वा दी गई है। समाज का कहना है कि शराब दुकान वहां से हटना चाहिए, भले ही किसी दूसरी जमीन पर बने, सरकारी या निजी।
नार्म्स के अनुसार कोई आपत्ति नहीं
आबकारी नियम के तहत वहां कोई आपत्ति नहीं है। अब रिकार्ड में वह जमीन किस नाम से दर्ज है, यह राजस्व विभाग ने ही बताया है, जो जगह घेरकर दाह संस्कार किया जा रहा, वे उसे ही मुक्तिधाम बता रहे हैं। मुझे अभी तक कोई पत्र नहीं मिला है। विजय सेन शर्मा, सहायक आबकारी आयुक्त, राजनांदगांव
दोनों का खसरा नंबर एक है
धरमपुरा में दीवार घेरकर मुक्तिधाम बनाया गया है, जहां दाह संस्कार किया जाता है और जिस जगह पर शराब दुकान बनाई जा रही, दोनों का खसरा नंबर एक है। वह पटवारी रिकार्ड में घास जमीन के नाम से ही दर्ज है। एसएस सोम, सीएमओ, नगर पालिका
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva